Hvis du er på medicin og skyller ud i toilettet, ender noget af medicinen i spildevandet, og det er svært at fjerne.

Men i dag bliver et nyt anlæg indviet til formålet. På renseanlægget i Herning kan man nu lave en biologisk rensning af medicinresterne.

Hvis det påvirker faunaen ude i vandløb, søer og fjorde, kan det på sigt have en negativ effekt på hele økosystemet. Jan Ravn, Herning Vand

Anlægget er det første i verden af sin slags, og det fungerer på den måde, at særlige bakterier æder medicinresterne, inden spildevandet løber ud i vandmiljøet.

Det kan man ikke med de hidtil brugte rensemetoder, fortæller Jan Ravn, der er afdelingsleder hos Herning Vand.

- Et traditionelt renseanlæg kan fjerne nogle medicinrester, men vi ved også, de ikke fjerner de mest tungt nedbrydelige rester, som vi kan gøre det nu.

Ifølge Jan Ravn er det afgørende, at vi får bugt med medicinresterne, da det kan være problematisk, hvis det havner i naturen.

- Hvis det påvirker faunaen ude i vandløb, søer og fjorde, kan det på sigt have en negativ effekt på hele økosystemet, siger han.

Bakterier omsætter medicinresterne

Den nye rensemetode i Herning foregår på den måde, at der bliver lagt små plastikskaller, der bliver kaldt bærere, i tanke med renset spildevand, som der naturligt vokser bakterier på.

Ved at variere forholdene i tankene, så det er forskellige bakterier, der er aktive i forskellige tidsrum, kan de få de mere tungt nedbrydelige medicinrester fjernet. Det forklarer Aviaja Hansen, der er procesingeniør ved Krüger.

- Vi udnytter bakteriers naturlige vækst til at få omsat medicinrester, så det bliver forbrændt. Der er intet kunstigt i det, og det er det, der gør den her proces rigtig god, for der bliver brugt meget lidt energi, siger hun.

Metoden er mere miljøvenlig, end dem der tidligere har været i brug. Det fortæller projektleder Caroline Kragelund Rickers fra Teknologisk Institut.

- Det helt nye er, at det er et rent biologisk anlæg. I modsætning til de mere konventionelle metoder, hvor man bruger ozon og aktivt kul, er det rent biologisk, hvor vi kan træne bakterier til at omsætte lægemidler.